Κανονισμός (ΕΚ) αριθ. 1820/2002 της Επιτροπής

της 11ης Οκτωβρίου 2002

για την τροποποίηση του κανονισμού (ΕΟΚ) αριθ. 2958/93 περί θεσπίσεως των κοινών λεπτομερειών εφαρμογής του κανονισμού (ΕΟΚ) αριθ. 2019/93 του Συμβουλίου όσον αφορά το ειδικό καθεστώς εφοδιασμού με ορισμένα γεωργικά προϊόντα

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 2019/93 του Συμβουλίου, της 19ης Ιουλίου 1993, για τη θέσπιση ειδικών μέτρων για ορισμένα γεωργικά προϊόντα προς όφελος των μικρών νησιών του Αιγαίου Πελάγους(1), όπως τροποποιήθηκε τελευταία από τον κανονισμό (ΕΚ) αριθ. 442/2002(2), και ιδίως το άρθρο 3α,

Εκτιμώντας τα ακόλουθα:

(1) Ο κανονισμός (ΕΟΚ) αριθ. 2019/93 ορίζει ότι τα προϊόντα που επωφελούνται του ειδικού καθεστώτος εφοδιασμού δεν μπορούν να επανεξάγονται σε τρίτες χώρες, ούτε να αποστέλλονται εκ νέου σε άλλες χώρες της Κοινότητας. Εντούτοις, προβλέπει παρέκκλιση στην περίπτωση παραδοσιακών εξαγωγών ή παραδοσιακών αποστολών μεταποιημένων προϊόντων προς την υπόλοιπη Κοινότητα.

(2) Το άρθρο 4 του κανονισμού (ΕΟΚ) αριθ. 2958/93 της Επιτροπής, της 27ης Οκτωβρίου 1993, περί θεσπίσεως των κοινών λεπτομερειών εφαρμογής του κανονισμού (ΕΟΚ) αριθ. 2019/93 του Συμβουλίου όσον αφορά το ειδικό καθεστώς εφοδιασμού με ορισμένα γεωργικά προϊόντα(3), όπως τροποποιήθηκε τελευταία από τον κανονισμό (ΕΚ) αριθ. 1020/2002(4), ορίζει ότι η Επιτροπή προσδιορίζει τις ετήσιες ποσότητες μεταποιημένων προϊόντων που περιέχουν πρώτες ύλες οι οποίες έχουν επωφεληθεί από τις ειδικές ρυθμίσεις εφοδιασμού, που επιτρέπεται να εξάγονται ή να αποστέλλονται προς την υπόλοιπη Κοινότητα.

(3) Οι ποσότητες αυτές θα πρέπει να υπολογισθούν με βάση το μέσο όρο εξαγωγών και αποστολών κατά τα έτη 1991, 1992 και 1993, πριν από τη θέση σε ισχύ του υπόψη καθεστώτος, όπως βεβαιώνουν οι αρμόδιες αρχές.

(4) Ο κανονισμός (ΕΟΚ) αριθ. 2958/93 πρέπει να τροποποιηθεί αναλόγως, ώστε να συμπεριληφθούν οι εν λόγω ετήσιες ποσότητες.

(5) Τα μέτρα που προβλέπονται στον παρόντα κανονισμό είναι σύμφωνα με τη γνώμη όλων των οικείων επιτροπών διαχείρισης,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 2958/93 τροποποιείται ως εξής:

1. Το άρθρο 4 παράγραφος 1 αντικαθίσταται από το ακόλουθο κείμενο: "1. Οι παραδοσιακές εξαγωγές και οι παραδοσιακές αποστολές, προς άλλες χώρες της Κοινότητας, μεταποιημένων προϊόντων που περιέχουν πρώτες ύλες οι οποίες έχουν απολαύει των ειδικών ρυθμίσεων εφοδιασμού επιτρέπονται εντός των ορίων των παρατιθέμενων στο παράρτημα ΙΙΙ ετήσιων ποσοτήτων. Οι αρμόδιες αρχές λαμβάνουν τα αναγκαία μέτρα ώστε να διασφαλίσουν ότι οι εμπορικές αυτές πράξεις δεν υπερβαίνουν τις καθορισθείσες ετήσιες ποσότητες."

2. Το κείμενο του παραρτήματος του παρόντος κανονισμού προστίθεται ως παράρτημα III.

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 11 Οκτωβρίου 2002.

Για την Επιτροπή

Franz Fischler

Μέλος της Επιτροπής

(1) ΕΕ L 184 της 27.7.1993, σ. 1.

(2) ΕΕ L 68 της 12.3.2002, σ. 4.

(3) ΕΕ L 267 της 28.10.1993, σ. 4.

(4) ΕΕ L 155 της 14.6.2002, σ. 32.

ΠΑΡΑΡΤΗΜΑ

"ΠΑΡΑΡΤΗΜΑ III

Ανώτατες ποσότητες μεταποιημένων προϊόντων που μπορούν ετησίως να εξαχθούν ή να αποσταλούν σε άλλες χώρες της Κοινότητας από τα μικρά νησιά του Αιγαίου στο πλαίσιο παραδοσιακών εξαγωγών και αποστολών

(Άρθρο 4)

>ΘΕΣΗ ΠΙΝΑΚΑ>"